Title: ਬਾਲਾਕੋਟ 'ਤੇ ਭਾਰਤੀ ਹਮਲਾ ਇਮਰਾਨ ਖ਼ਾਨ ਲਈ ਕਿੰਨੀ ਵੱਡੀ ਚੁਣੌਤੀ?
ਪਰ, ਇਸ ਵਾਰ ਤਾਂ ਭਾਰਤੀ ਜਹਾਜ਼ ਨਾ ਸਿਰਫ਼ ਪਾਕਿਸਤਾਨ ਸ਼ਾਸਿਤ ਕਸ਼ਮੀਰ ਸਗੋਂ ਪਾਕਿਸਤਾਨ ਦੇ ਖ਼ੈਬਰ ਪਖਤੂਨਖ਼ਵਾਹ ਸੂਬੇ ਦੇ ਬਾਲਾਕੋਟ ਇਲਾਕੇ ਤੱਕ ਆ ਪੁੱਜੇ। ਕੋਈ ਕੈਂਪ ਤਬਾਹ ਹੋਇਆ ਜਾਂ ਨਹੀਂ- ਇਹ ਬਾਅਦ ਦੀ ਗੱਲ ਹੈ, ਅਸਲ ਚਿੰਤਾ 'ਦੁਸ਼ਮਣ' ਦੇ ਜਹਾਜ਼ਾਂ ਦਾ ਦੇਸ ਦੀਆਂ ਹਵਾਈ ਸਰਹੱਦਾਂ ਵਿੱਚ ਦਾਖਲ ਹੋਣਾ ਹੈ। 

ਪ੍ਰਧਾਨ ਮੰਤਰੀ ਇਮਰਾਨ ਖ਼ਾਨ ਦੀ ਸਰਕਾਰ ਲਈ ਇਹ ਕਿੰਨੀ ਵੱਡੀ ਚੁਣੌਤੀ ਹੈ? ਅਤੇ ਇਸ ਨਾਲ ਪਾਕਿਸਤਾਨ ਕਿਵੇਂ ਨਿਪਟੇਗਾ? ਉਨ੍ਹਾਂ ਦੇ ਕੋਲ ਕੀ ਬਦਲ ਹਨ?

ਪਾਕਿਸਤਾਨੀ ਹਵਾਈ ਸਰਹੱਦਾਂ ਦਾ ਉਲੰਘਣ ਪਿਛਲੇ 10 ਸਾਲਾਂ ਵਿੱਚ ਕੋਈ ਨਵੀਂ ਗੱਲ ਨਹੀਂ ਹੈ। ਪਾਕਿਸਤਾਨ ਨੇ ਸਪੱਸ਼ਟ ਧਮਕੀਆਂ ਦਿੱਤੀਆਂ ਹਨ ਕਿ ਸਰਹੱਦ ਪਾਰ ਕਰਨਾ ਰੈੱਡ ਲਾਈਨ ਨੂੰ ਕਰੋਸ ਕਰਨਾ ਮੰਨਿਆ ਜਾਵੇਗਾ, ਪਰ ਇਸਦੇ ਬਾਵਜੂਦ ਅਮਰੀਕੀ ਫੌਜ ਨੇ ਦੋ ਵਾਰ ਇਸਦਾ ਬਿਲਕੁਲ ਖਿਆਲ ਨਹੀਂ ਰੱਖਿਆ। 

2011 ਵਿੱਚ ਦੇਸ ਦੀ ਪੱਛਮੀ ਸਰਹੱਦ 'ਤੇ ਪਹਿਲਾਂ ਪੁਰਾਣੇ ਕਬਾਇਲੀ ਇਲਾਕੇ ਮਹਿਮੰਦ ਏਜੰਸੀ ਵਿੱਚ ਅਮਰੀਕੀ ਹੈਲੀਕਾਪਟਰਾਂ ਨੇ ਇੱਕ ਪਾਕਿਸਤਾਨੀ ਚੌਕੀ 'ਤੇ ਹਮਲਾ ਕਰਕੇ ਗਿਆਰਾ ਪਾਕਿਸਤਾਨੀ ਸਿਪਾਹੀਆਂ ਨੂੰ ਮਾਰਿਆ ਸੀ। 

ਇਸਦੇ ਜਵਾਬ ਵਿੱਚ ਪਾਕਿਸਤਾਨ ਨੇ ਅਮਰੀਕਾ ਤੋਂ ਮਾਫ਼ੀ ਮੰਗਣ ਤੱਕ ਅਫ਼ਗਾਨਿਸਤਾਨ ਵਿੱਚ ਮੌਜੂਦ ਨੈਟੋ ਫੌਜਾਂ ਦੀ ਰਸਦ ਦਾ ਰਸਤਾ ਕਈ ਮਹੀਨੇ ਤੱਕ ਰੋਕ ਕੇ ਰੱਖਿਆ। ਅਫ਼ਗਾਨਿਸਤਾਨ ਵਿੱਚ ਪਹੁੰਚਾਏ ਜਾਣ ਵਾਲੇ ਰਸਦ ਦਾ ਦੋ ਤਿਹਾਈ ਹਿੱਸਾ ਸੜਕ ਮਾਰਗ ਤੋਂ ਹੋ ਕੇ ਜਾਂਦਾ ਸੀ ਅਤੇ ਇਹ ਸੜਕ ਪਾਕਿਸਤਾਨ ਤੋਂ ਹੋ ਕੇ ਲੰਘਦੀ ਹੈ। 

ਦੂਜੀ ਵਾਰ ਅਮਰੀਕਾ ਨੇ ਹੀ ਐਬਟਾਬਾਦ ਵਰਗੇ ਵੱਡੇ ਸ਼ਹਿਰ 'ਤੇ ਹਮਲਾ ਕੀਤਾ ਅਤੇ ਓਸਾਮਾ ਬਿਨ ਲਾਦੇਨ ਨੂੰ ਮਾਰਨ ਵਿੱਚ ਉਹ ਕਾਮਯਾਬ ਹੋਇਆ। ਇਸ 'ਤੇ ਵੀ ਵਿਰੋਧ ਅਤੇ ਸਪੱਸ਼ਟੀਕਰਨ ਤੋਂ ਇਲਾਵਾ ਪਾਕਿਸਤਾਨ ਕੁਝ ਜ਼ਿਆਦਾ ਨਹੀਂ ਕਰ ਸਕਿਆ। 

ਪਰ ਭਾਰਤ ਦੇ ਨਾਲ ਸਥਿਤੀ ਥੋੜ੍ਹੀ ਵੱਖਰੀ ਹੈ। ਪਾਕਿਸਤਾਨ ਫੌਜ ਅੱਜ ਵੀ ਭਾਰਤ ਨੂੰ ਆਪਣਾ ਦੁਸ਼ਮਣ ਨੰਬਰ ਵੰਨ ਮੰਨਦੀ ਹੈ। ਆਮ ਧਾਰਨਾ ਇਹੀ ਹੈ ਕਿ ਭਾਰਤ ਵਾਲੇ ਪਾਸਿਓਂ ਹੋਇਆ ਐਨਾ ਵੱਡਾ ਹਮਲਾ ਬਿਲਕੁਲ ਵੀ ਨਜ਼ਰਅੰਦਾਜ਼ ਨਹੀਂ ਕੀਤਾ ਜਾ ਸਕਦਾ। ਪੱਛਮ ਤੋਂ ਬਾਅਦ ਪੂਰਬ ਤੋਂ ਵੀ ਸਰਹੱਦ ਦਾ ਉਲੰਘਣ ਆਸਾਨੀ ਨਾਲ ਹਜ਼ਮ ਨਹੀਂ ਹੋਵੇਗਾ। 

ਸ਼ਾਇਦ ਇਮਰਾਨ ਖ਼ਾਨ ਸਰਕਾਰ ਲਈ ਇਹ ਸਹੀ ਸਮਾਂ ਹੈ ਕੁਝ ਅਜਿਹਾ ਕਰਕੇ ਦੁਨੀਆਂ ਨੂੰ ਦਿਖਾਉਣ ਦਾ ਕਿ ਆਖ਼ਰ ਉਹ ਇੱਕ ਮੁਲਕ ਹੈ ਜਿਸਦੀ ਕੋਈ ਇੱਜ਼ਤ ਵੀ ਹੈ ਅਤੇ ਮੁਲਕ ਤੋਂ ਵੱਧ ਸ਼ਾਇਦ ਇਹ ਪਾਕਿਸਤਾਨੀ ਫੌਜ ਦੀ ਇੱਜ਼ਤ ਦਾ ਵੀ ਮਾਮਲਾ ਹੈ। 

ਇਸ ਇਤਬਾਰ ਤੋਂ ਪਾਕਿਸਤਾਨ ਦਾ ਬਿਆਨ ਕਾਫ਼ੀ ਚਿੰਤਾ ਦਾ ਕਾਰਨ ਹੈ ਕਿ ਉਹ " ਜਵਾਬ ਦਾ ਹੱਕ ਰਖਦਾ ਹੈ ਅਤੇ ਆਪਣੀ ਪਸੰਦ ਦੇ ਸਮੇਂ ਅਤੇ ਸਥਾਨ 'ਤੇ ਜਵਾਬ ਦੇਵੇਗਾ।"

ਜਵਾਬ ਦੇਵੇਗਾ ਪਾਕਿਸਤਾਨ

ਮਾਹਰਾਂ ਦਾ ਮੰਨਣਾ ਹੈ ਕਿ ਇੱਕ ਜਵਾਬ ਤਾਂ ਯਕੀਨਨ ਪਾਕਿਸਤਾਨ ਫੌਜੀ ਤਰੀਕੇ ਨਾਲ ਦੇਵੇਗਾ।